**Srijeda na ZagrebDoxu**

**Domaći autori premijerno predstavljaju nove filmove, publiku očekuje i pandemijski omnibus, na festival stiže i renomirani danski filmaš Jon Bang Carlsen**

Treći festivalski dan na ZagrebDoxu počinje besplatnim projekcijama u 15 sati u dvoranama 2, 4 i 5 te reprizama u dvoranama 1 i 3 s početkom u 16 sati, a program se nastavlja sve do kasnih večernjih sati. Zanimljiv kaleidoskop svakodnevice diljem svijeta u vrijeme *lockdowna* s redateljskim potpisima **Jafara Panahija**, **Anthonyja Chena**, **Malika Vitthala**, **Laure Poitras**, **Dominge Sotomayor**, **Davida Loweryja** i **Apichatponga Weerasethakula** – omnibus [***Godina vječne oluje***](http://zagrebdox.net/hr/2022/program/sluzbena_konkurencija/medunarodna_konkurencija/godina_vjecne_oluje) – na programu je u 17 sati u dvorani 2. U isto vrijeme u dvorani 5 publika će gledati kratki film s oskarovskom nominacijom, [***Kad smo bili nasilnici***](http://zagrebdox.net/hr/2022/program/sluzbeni_program/majstori_doxa/kad_smo_bili_nasilnici) **Jaya Rosenblatta**, te film [***1970.***](http://zagrebdox.net/hr/2022/program/sluzbena_konkurencija/medunarodna_konkurencija/1970) **Tomasza Wolskog** koji, koristeći arhivske snimke, pripovijeda o političkoj represiji i nasilju.

Intimistički dokumentarac o sukobu tradicionalnih običaja i suvremenih aspiracija [***Grozna djeca***](http://zagrebdox.net/hr/2022/program/sluzbena_konkurencija/medunarodna_konkurencija/grozna_djeca) redatelja **Ahmeta Necdeta Çupura**, nagrađen posebnim priznanjem na festivalu Visions du Réel, na programu je u 18 sati u dvorani 1, a tada će u dvorani 3 početi i projekcija filma [***Banalnost tuge***](http://zagrebdox.net/hr/2022/program/sluzbeni_program/majstori_doxa/banalnost_tuge)u režijijednog od najoriginalnijih danskih filmaša današnjice Jona Banga Carlsena, svojevrsno filmsko ljubavno pismo redatelja upućeno voljenoj ženi. Ovo dirljivo ostvarenje publici će predstaviti sam autor u razgovoru nakon projekcije.

Blok kratkih filmova koji počinje u 19 sati u dvorani 2, uz[***Isti san***](http://zagrebdox.net/hr/2022/program/sluzbena_konkurencija/regionalna_konkurencija/isti_san) **Vlada Petrija**, donosi premijere novih naslova dvojice domaćih autora: **Ante Zlatko Stolica** predstavit će svoj esejistički dokumentarac s elementima horora [***Babajanja***](http://zagrebdox.net/hr/2022/program/sluzbena_konkurencija/regionalna_konkurencija/babajanja), a **Davor Sanvincenti** audiovizualni esej [***Mjesta koja ćemo disati***](http://zagrebdox.net/hr/2022/program/sluzbena_konkurencija/regionalna_konkurencija/mjesta_koja_cemo_disati) o konstruiranim i anonimnim pejzažima. Na projekcijama u 20 sati u dvorani 1 publika će gledati [***Rovove***](http://zagrebdox.net/hr/2022/program/sluzbena_konkurencija/medunarodna_konkurencija/rovovi), dojmljiv dokumentarac francuskog ratnog reportera **Loupa Bureaua** snimljen na ratnoj fronti ukrajinske pokrajine Donbas, a u dvorani 3 analitički dokumentarac [***Dugi razlaz***](http://zagrebdox.net/hr/2022/program/sluzbeni_program/stanje_stvari/dugi_razlaz) **Katyje Soldak** koji tematizira sadašnjost i recentnu prošlost Ukrajine.

Manjinsku hrvatsku koprodukciju, film [***Četiri godišnja doba u danu***](http://zagrebdox.net/hr/2022/program/sluzbena_konkurencija/regionalna_konkurencija/cetiri_godisnja_doba_u_danu), na projekciji koja počinje u dvorani 2 u 21 sat, predstavit će belgijska redateljica **Annabel Verbeke**, kojoj je ovo ostvarenje donijelo nagradu za najbolju nadolazeću autoricu na Hot Docsu. U isto vrijeme u dvorani 4 na programu je dokumentarac **Sonite Gale** o politikama odnosa Velike Britanije prema migrantima, film [***Negostoljubivi***](http://zagrebdox.net/hr/2022/program/sluzbeni_program/stanje_stvari/negostoljubivi). Filmski dio sutrašnjeg programa zaključit će se projekcijama novog ostvarenja poznatog kineskog redatelja **Zhaoa Lianga** – [***Oprosti***](http://zagrebdox.net/hr/2022/program/sluzbeni_program/majstori_doxa/oprosti), te iskrenim i intimnim filmskih (auto)portretom **Nine Hobert**, [***Julija i ja***](http://zagrebdox.net/hr/2022/program/sluzbena_konkurencija/medunarodna_konkurencija/julija_i_ja).

Srijeda donosi i prvo u nizu događanja otvorenih za javnost: u dvorani 4 s početkom u 17.30 direktor ZagrebDoxa **Nenad Puhovski**, ujedno osnivač i ravnatelj **Factuma**, [govorit](http://zagrebdox.net/hr/2022/zagrebdox_pro/dogadanja/factum_prvih_25_godina) će o toj produkcijskoj kući koja je u četvrt stoljeća postojanja realizirala preko osamdeset nagrađivanih dokumentaraca.

Cjelovit raspored za srijedu potražite [ovdje](http://zagrebdox.net/hr/2022/program/raspored#tabs-3). Novosti o ovogodišnjem ZagrebDoxu mogu se pratiti na službenoj internetskoj stranici festivala: [zagrebdox.net](http://zagrebdox.net/).

ZagrebDox se održava uz potporu **Grada Zagreba** i **Hrvatskog audiovizualnog centra**.